የኮሮና ወረርሽኝን የመከላከል ሥራው በቅንጅት ይተገበራል ተባለ
 አዲስ አበባ፡- የኮሮና ቫይረስ ወረርሽኝን በመከላከል ረገድ የሚታዩ ጉድለቶችን በማረም፤ በቀጣይም የጸጥታ መዋቅሩ ከኅብረተሰቡ ጋር በመቀናጀት የማስተካከያ ርምጃ እንዲወሰድ አቅጣጫ መቀመጡን ጠቅላይ ሚኒስትር ጽሕፈት ቤት ገለጸ፡፡ ከብዙኃን መገናኛ ለቀረቡላቸው ጥያቄዎች ማብራሪያ የሰጡት የጠቅላይ ሚኒስትር ጽሕፈት ቤት ፕሬስ ሰክሬታሪያት ኃላፊ አቶ ንጉሱ ጥላሁን፤ ወረርሽኙን በመከላከል ረገድ የሚታዩ ክፍተቶችን ለማረም ከኅብረተሰቡ ጋር በመተባበር የማስተካከያ ርምጃ እንዲወሰድ አቅጣጫ መቀመጡን አስረድተዋል፡፡ አቶ ንጉሱ ድርጅቶችና ተቋማት እንዲፈጽሟቸው የተላለፉ ውሳኔዎች ወጣ ገባነት እንደታየባቸው በግምገማ መለየቱን ጠቁመው፤ የተለያዩ ተቋማት ውሳኔዎቹን ፈጥነው በመተግበር ረገድ በታዩ ውስንነቶች ላይ የሕግ አስከባሪ አካላት ርምጃ በመውሰድ እንዲስተካከሉ ማድረጋቸውን ተናግረዋል፡፡  ኅብረተሰቡም ተጽእኖ በማሳረፍ ድጋፍ በማድረጉ መሻሻሎች እንዳሉም አክለዋል፡፡ ኅብረተሰቡ በመገበያያ ቦታዎች፣ በእምነት ተቋማት፣ በመዝናኛ ቦታዎችና በመሳሰሉ በጋራ በሚፈጽማቸው መስተጋብሮች ላይ አሁንም ክፍተት መታየቱ፣ የተለያዩ የአስተምሮ ሥራዎች ተከናውነው የሃይማኖት አባቶች ውሳኔው እንዲተገበር ጥረት ቢያደርጉም፣ የሕግ አስከባሪ አካላት እንቅስቃሴ ቢኖርም ውሳኔዎቹን የመጋፋትና የመገዳደር አዝማሚያዎች በስፋት መታየታቸውን በግምገማ እንደተለየ አቶ ንጉሱ አስረድተው፤ እነዚህን ችግሮች ለማስተካከልም ተጨማሪ ሕጎችን ማውጣት ሲያስፈልግ ሕግን በማውጣት ሥራው ተጠናክሮ ይቀጥላል ብለዋል፡፡ አቶ ንጉሱ የሰዎችን እንቅስቃሴ ሙሉ በሙሉ መገደብ አስቸጋሪ ቢሆንም የምግብ ምርቶችን የማምረት ሂደት በከፍተኛ ጥንቃቄ እንደሚተገበር ጠቁመው፤ ሁሉን በመዝጋት ኅብረተሰቡን ለችግር መዳረግ የማይገባ በመሆኑ ጥንቃቄ አድርጎ ለመሄድ መንግሥት መወሰኑን ተናግረዋል::  በከተሞች ብዙኃን መገናኛን በመጠቀም ወረርሽኙን መከላከል በሚቻልባቸው መንገዶች ዙሪያ የግንዛቤ ማስጨበጫ ሥራዎች እየተሰሩ ቢሆንም እንቅስቃሴው በቂ እንዳልሆነ አቶ ንጉሱ ጠቅሰው፤ በገጠር የጤናና የግብርና ኤክስቴንሽን ባለሙያዎችን በመጠቀም አርሶ አደሩንና አርብቶ አደሩን የማስገንዘብ ሥራ እንዲሰራ አቅጣጫ በመቀመጡ እየተተገበረ መሆኑን ገልጸዋል፡፡  አቶ ንጉሱ ደቡብ አፍሪካ ናሙና ተልኮ ምርመራ ይካሄድ እንደነበረ በማስታወስ፤ አሁን በአዲስ አበባ ከተማ አንድ የነበረውን የምርመራ ማዕከል ሦስት ማድረስ መቻሉንና ወደክልሎችም የማስፋፋት ሥራ መጀመሩን ጠቁመዋል፡፡ የመመርመሪያ ጣቢያዎችን ወደ 14 የማሳደግ ሥራም እየተሰራ መሆኑን አመልክተዋል፡፡  መንግሥት ባመቻቸው ሁኔታ ምርመራ ለመጀመር በመቀሌ፣ በባህርዳር፣ በአዳማና በሀሮማያ የምርመራ ማዕከል ለማቋቋም ባለሙያዎች ሥልጠና አጠናቀውና ቅድመ ዝግጅታቸውን ገምግመው በአጭር ጊዜ ወደ ተግባር እንደሚገቡ፤ ጅግጅጋ፣ አሰላ፣ ጅማ ፣ ጎንደርና ሐዋሳ ሰልጣኞች ሥልጠና እያጠናቀቁ እንደሆነ አቶ ንጉሱ ተናግረዋል፡፡ አቶ ንጉሱ ይህ ወቅት የሁሉም ችግር በሆነበት አጋጣሚ ለማትረፍና ለመጠቀም የሚሯሯጡ አካላትን ከድርጊታቸው እንዲቆጠቡ የግንዛቤ መፍጠር ሥራ መሰራቱን ገልጸው፤ ችግሩን ለማለፍ በተናጠል ሳይሆን በጋራ በኢትዮጵያዊነት ባህል መወጣት እንደሚያስፈልግ አሳስበዋል፡፡ አዲስ ዘመን መጋቢት 30/2012 በጋዜጣው ሪፖርተር